മുളക് പൊടിവിതറി താലിമാല മോഷ്ടിച്ചു മണ്ണാര്ക്കാട്: വീട്ടമ്മയ്ക്കു നേരെ മുളകുപൊടി വിതറി മോഷണം. മോഷ്ടാവ് വീട്ടമ്മയുടെ താലിമാല പൊട്ടിച്ചെടുത്തു കടന്നു കളഞ്ഞു. ഗോവിന്ദപുരം കല്ലിങ്ങല് വീട്ടില് ലിഷയുടെ മാലയാണ് നഷ്ടമായത്. ചൊവ്വാഴ്ച രാത്രി പത്തോടെയായിരുന്നു സംഭവം. സ്വകാര്യ ഹോം അപ്ലയന്സസ് സ്ഥാപനത്തിലെ ജീവനക്കാരിയായ ലിഷ സംഭവ സമയത്ത് വീട്ടില് ഒറ്റയ്ക്കായിരുന്നു. വീട്ടില് കറന്റ് പോയ സമയത്ത് പുറത്തുനിന്നും വീട്ടമ്മയുടെ പേര് വിളിച്ച് വാതില് തുറപ്പിക്കുകയായിരുന്നു. വാതില് തുറന്നയുടന് ലിഷയുടെ മുഖത്തിന് നേരെ മുളക് പൊടി വിതറിയ മോഷ്ടാവ് കഴുത്തില് കിടന്ന രണ്ട് പവനിലധികം വരുന്ന താലിമാല പൊട്ടിച്ചെടുത്ത് രക്ഷപെട്ടു. ലിഷയുടെ നിലവിളികേട്ട് അയല്ക്കാര് ഓടിയെത്തി സമീപത്തെല്ലാം നോക്കിയെങ്കിലും ആരെയും കണ്ടെത്താനായില്ല. തുടര്ന്ന് പൊലീസില് വിവരം അറിയിച്ചു.